text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 14 май 2014 година
  за предоставяне на признаване в ЕС на Хърватския корабен регистър в съответствие с Регламент (ЕО) № 391/2009 на Европейския парламент и на Съвета относно общи правила и стандарти за организациите за проверка и преглед на кораби
  (нотифицирано под номер С(2014) 3014)
  (текст от значение за ЕИП)
  (2014/281/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби (1), и по-специално член 4, параграф 1 от него,
  като взе предвид писмата от 23 юли 2010 г. и от 25 февруари 2014 г. от компетентните органи на Хърватия със заявление Комисията да предостави признаване в ЕС на Хърватския корабен регистър (наричан по-долу ХКР),
  като има предвид, че:
  (1)
  По силата на член 3, параграф 1 от Регламент (ЕО) № 391/2009 държавите членки, желаещи да упълномощят определена организация, която все още не е призната, подават до Комисията заявление за признаване.
  (2)
  На 23 юли 2010 г. Република Хърватия предостави информация и доказателства, че ХКР отговаря на изискванията на Регламент (ЕО) № 391/2009. Като взе предвид, че процесът на признаване може да продължи по-дълъг период от време след заявлението и че от присъединяването към ЕС до приключването на процеса хърватското правителство няма да има право да делегира законоустановени задачи на ХКР, Комисията започна подготвителните етапи на оценката на ХКР преди Хърватия да стане държава - членка на Съюза.
  (3)
  На 25 февруари 2014 г. Хърватия повтори своето заявление до Комисията да предостави признаване в ЕС на ХКР след присъединяването на Хърватия към Съюза.
  (4)
  Комисията провери със съдействието на Европейската агенция по морска безопасност дали ХКР отговаря на всички минимални критерии, установени в приложение I към Регламент (ЕО) № 391/2009.
  (5)
  Оценката се основаваше на проучване на документацията, представена от компетентните органи на Хърватия, както и на резултатите от две инспекции на офисите на ХКР, проведени през октомври 2011 г. от експерти на Европейската агенция по морска безопасност, и една инспекция през октомври 2013 г. за проверка на изпълнението на корективните действия, предприети от ХКР по отношение на недостатъците, посочени от Комисията в хода на оценката.
  (6)
  Във всички случаи, в които бяха установени недостатъци, ХКР предприе подходящи и достатъчни корективни действия. ХКР сътрудничи ефективно по време на процеса на оценка и демонстрира способността си активно да подобрява организацията и процедурите си.
  (7)
  Изпълнението на редица корективни действия е все още в процес на изпълнение и ще се наблюдават - по-специално откриването на клон в Шанхай, Китай. Това обаче не поставя под въпрос цялостното качество на системите и контролните механизми на организацията.
  (8)
  Комисията установи също така, че ХКР е поел ангажимент да спазва разпоредбите на член 8, параграф 4 и членове 9, 10 и 11 от Регламент (ЕО) № 391/2009.
  (9)
  Показателите на ХКР по отношение на безопасността и замърсяването са задоволителни, макар и да са малко по-ниски от средните показатели на други признати организации в ЕС. По-конкретно при него се проявява положителна тенденция в рамките на Парижкия меморандум за разбирателство за държавния пристанищен контрол със среден процент на задържане 0,51 % през периода 2010-2012 г. в сравнение с 0,89 % за периода 2009-2011 г. и 1,44 % за периода 2008-2010 г. Също така ХКР не е регистрирал никакво „свързано с призната организация“ задържане през 2010, 2011 и 2012 г. по режима за държавен пристанищен контрол от бреговата охрана на Съединените американски щати.
  (10)
  С цел да се гарантира, че тази организация поддържа по всяко време своята способност да функционира в съответствие с изискванията на Регламент (ЕО) № 391/2009, и предвид сравнително малкия размер на флота, сертифициран понастоящем от ХКР, Комисията счита, че всеки съществен растеж на дейностите на организацията следва да бъдат придружени от съответно увеличение на нейния технически и управленски капацитет, включително при необходимост по отношение на разширяването на мрежата на службата.
  (11)
  ХКР е установен като правен субект със седалище в Сплит, Хърватия в качеството си на публична институция съгласно „Закон за Хърватския корабен регистър“ от 20 септември 1996 г. (Официален вестник № 81/96), както и в „Харта на Хърватския корабен регистър“ от 1 юни 1997 г. Той носи наименованието „Хърватски корабен регистър“ („Hrvatski registar brodova“).
  (12)
  Мерките, предвидени в настоящото решение, са в съответствие със становището на Комитета по морската безопасност и по предотвратяването на замърсяването от кораби, създаден с Регламент (ЕО) № 2099/2002 на Европейския парламент и на Съвета (2),
  ПРИЕ НАСТОЯЩОТО РЕШЕНИЕ:
  Член 1
  Признава се „Хърватският корабен регистър“ в съответствие с член 4, параграф 1 от Регламент (ЕО) № 391/2009.
  Член 2
  Адресати на настоящото решение са държавите членки.
  Съставено в Брюксел на 14 май 2014 година.